[pic] | ЕВРОПЕЙСКА КОМИСИЯ |

Брюксел, 6.7.2010

COM(2010)363 окончателен

2010/0202 (NLE)

Предложение за

РЕШЕНИЕ НА СЪВЕТА

за установяване на позицията на Европейския съюз пред Съвета на министрите на Енергийната общност (Скопие, 24 септември 2010 г.)

ОБЯСНИТЕЛЕН МЕМОРАНДУМ

Съветът на министрите на Енергийната общност ще проведе среща на 24 септември 2010 г. в Скопие (бивша югославска република Македония). С оглед на участието на Европейския съюз във вземането на съответните решения e необходимо да бъде установена позицията на Европейския съюз съгласно член 218, параграф 9 от Договора за функционирането на Европейския съюз и в съответствие с разпоредбите на Решение 2006/500/ЕО на Съвета от 29 май 2006 г. за сключване от страна на Европейската общност на Договора за създаване на Енергийна общност.

Предложението за решение на Съвета обхваща всички теми от дневния ред, по които се очаква решение от страна на Съвета на министрите, както е посочено по-долу. Другите теми от дневния ред също са посочени по-долу за информация.

Елементи, по които се очаква решение

Комисията трябва да изрази позициите на Европейския съюз, определени в приложението към предложеното решение, относно следните елементи на решението.

Бюджетни въпроси

Комисията трябва да одобри освобождаването на директора от финансова отговорност за 2009 г. въз основа на одитния доклад от 31 декември 2009 г., доклада на Бюджетния комитет за одита 2009 г. и доклада на директора за изпълнението на бюджета.

Освен това Комисията трябва да одобри изменението на приложение 4 към Договора за създаване на Енергийна общност („Принос към бюджета“) вследствие на присъединяването на Република Молдова към Енергийната общност от 1 май 2010 г.

Предложеното изменение се отнася до вноската на Молдова за 2011 г., която е определена на 0,10 % от общия бюджет на Енергийната общност (3 380 000 EUR). Вноската на Молдова възлиза на 3 380 EUR и е сходна по размер на вноските на Албания, бившата югославска република Македония, Черна гора и Временната административна мисия на ООН в Косово (UNMIK).

Съответно 0,10 % се приспадат от вноската на Европейския съюз за 2011 г., която е определена на 98 % (вместо 98,10 % за 2010 г.), за да се избегне излишък в бюджета. Вноските на останалите договарящи страни остават на същото равнище както през 2010 г.

Възобновяеми енергийни източници

През юни 2009 г. Съветът на министрите създаде работна група със задача да направи оценка на въздействието на Директива 2009/28/ЕО на Европейския парламент и на Съвета от 23 април 2009 г. за насърчаване използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО („Директива 2009/28/ЕО“) по отношение на насърчаването на използването на енергия от възобновяеми източници в договарящите страни и в страните кандидатки за присъединяване към Енергийната общност, както и да проучи и предложи условията за евентуално последващо приемане от Енергийната общност.

През 2009 г. Секретариатът възложи проучване относно прилагането в Енергийната общност на новата директива на ЕС относно възобновяемите енергийни източници с оглед между другото за всяка страна да се изчисли задължителна цел по отношение на използването на енергия от възобновяеми източници въз основа на методиката, посочена в директивата на ЕС. Използваната методика за изчисляване на целите за 2020 г. относно използването на енергия от възобновяеми източници се основава на принципа усилията на договарящите страни да са еквивалентни на тези на държавите-членки на ЕС, т.е. увеличение с фиксирана ставка от 5,5 % плюс променлива част съобразно брутния вътрешен продукт на глава от населението.

В хода на своята работа Работната група по възобновяеми енергийни източници установи, че данните за потреблението и наличието на биомаса представляват един от основните фактори за несигурност при проучването, оказал влияние върху изчисляването не само на дела на енергията от възобновяеми източници през базовата 2005 г., но и на съществуващия потенциал за постигане на целите за 2020 г.

Поради това Секретариатът на Енергийната общност се зае да възложи допълнително проучване за преглеждане на данните относно биомасата за всички договарящи страни (включително Молдова).

Счита се за уместно, докато се създадат условия за по-нататъшно проучване на бъдещото прилагане на Директива 2009/28, да се отправи препоръка към договарящите страни, като те се приканят да увеличат усилията си за насърчаване на използването на възобновяемите енергийни източници с оглед на тези разпоредби в директивата, които не са пряко свързани с установяването на задължителни национални цели.

Комисията трябва да одобри приемането на текста на препоръката на Съвета на министрите за насърчаване на използването на енергия от възобновяеми източници, както бе потвърдено на срещата на Постоянната група на високо равнище на 29 юни 2010 г.

Комисията трябва да одобри удължаването на мандата на работната група с още една година.

Вътрешен пазар на електроенергия и газ — „трети пакет“

В Договора за създаване на Енергийна общност като „достижения на правото на Общността в областта на енергетиката“ се определят: i) Директива 2003/54/ЕО на Европейския парламент и на Съвета от 26 юни 2003 г. относно общите правила за вътрешния пазар на електроенергия; ii) Директива 2003/55/ЕО на Европейския парламент и на Съвета от 26 юни 2003 г. относно общите правила за вътрешния пазар на природен газ; и iii) Регламент 1228/2003/ЕО на Европейския парламент и на Съвета от 26 юни 2003 г. относно условията за достъп до мрежата за трансграничен обмен на електроенергия. С Решение № 2007/06/MC-EnC от 18 декември 2007 г. тези достижения на правото бяха допълнени с Регламент (ЕО) № 1775/2005 относно условия за достъп до газопреносни мрежи.

Горепосочените елементи от правото на Европейския съюз бяха изменени и преработени, поради което ще бъдат отменени и заменени от 3 март 2011 г. със следните актове: Директива 2009/72/ЕО на Европейския парламент и на Съвета от 13 юли 2009 г. относно общите правила за вътрешния пазар на електроенергия; Директива 2009/73/ЕО нa Европейския парламент и на Съвета от 13 юли 2009 г. относно общите правила за вътрешния пазар на природен газ; Регламент (ЕО) № 714/2009 на Европейския парламент и на Съвета от 13 юли 2009 г. относно условията за достъп до мрежата за трансграничен обмен на електроенергия и Регламент (ЕО) № 715/2009 на Европейския парламент и на Съвета от 13 юли 2009 г. относно условията за достъп до газопреносни мрежи за природен газ.

Така нареченият „трети пакет“ се основава на опита на държавите-членки на ЕС по прилагането на енергийното законодателство и представлява надграждане над преработените нормативни документи.

Комисията започна активна работа за своевременно прилагане в държавите-членки на посочените директиви и регламенти, представляващи вече отправна точка за вътрешния пазар на електроенергия и газ на европейско равнище.

Поради това е препоръчително Енергийната общност да започне да прилага своите „достижения на правото в областта на енергетиката“ по начин, който отразява развитието напоследък на правото на Европейския съюз; като следва официална препоръка, издадена от Съвета на министрите.

Бъдещото решение относно прилагането на третия пакет трябва да съдържа необходимите разпоредби за адаптиране към собствената институционална рамка на Енергийната общност и към специфичното положение на всяка от договарящите страни по нея, както е предвидено в член 24 от Договора за създаване на Енергийна общност. Комисията трябва да одобри приемането на препоръката на Съвета на министрите относно осъществяването на изменения в „достиженията на правото на Общността в областта на енергетиката“, както бе потвърдено на срещата на Постоянната група на високо равнище на 29 юни 2010 г.

Други елементи

Точки, които няма да се обсъждат

Комисията трябва да одобри заключенията на двете предходни срещи на Постоянната група на високо равнище и да се запознае със следните доклади:

– доклад за изпълнението на Работната програма на Енергийната общност;

– одитен доклад от 31 декември 2009 г.;

– доклад на Бюджетния комитет относно одита 2009 г.;

– доклад на директора за изпълнението на бюджета;

– доклад за неприключените процедури по уреждане на спорове.

– предварителен доклад за изпълнението на бюджета за 2009 г.

Прилагане на Договора

Комисията трябва да се запознае с доклада, подготвен от Секретариата.

Комисията трябва да вземе предвид незначителния напредък, постигнат в прилагането от последния доклад насам, и по-специално представляващото сериозна пречка за инвестициите съществуващо разминаване между политическите декларации и ежедневното прилагане.

Тя трябва да насърчава Секретариата, съгласно заключенията от последната среща на Съвета на министрите в Загреб на 18 декември 2009 г., активно да разследва всички случаи на несъответствие и по-специално в такива случаи да открива процедури по собствена инициатива. Следва да се гарантира равно третиране — например чрез едновременно разглеждане на сходни нарушения от страна на различни договарящи страни.

Комисията трябва да продължи да подкрепя усилията на Секретариата с оглед да се намерят решения по пътя на преговорите.

Сигурност на енергийните доставки

Комисията трябва да се запознае с актуалното състояние на прилагането на Договора по отношение на сигурността на доставките и да докладва за текущите дискусии по нейното предложение за регламент на Европейския парламент и на Съвета относно мерки за гарантиране на сигурността на доставките на природен газ и за отмяна на Директива 2004/67/ЕО.

Петролно измерение

Комисията приветства възлагането по договор на проучване относно петролните запаси за извънредни обстоятелства в Енергийната общност, което трябва да бъде завършено до март 2011 г. Съответният доклад ще съдържа оценка на сегашното състояние и на потребностите на договарящите страни и наблюдателите, като ще послужи за подготовката на пътна карта за Енергийната общност, която ще включва по-специално координиран график за прилагането на Директива 2009/119/ЕО от 14 септември 2009 г., вменяваща в задължение на държавите-членки да поддържат минимални запаси от суров петрол и/или петролни продукти за всяка една от тях.

Инфраструктурни инвестиции

Комисията трябва да се запознае с предприетите мерки за подпомагане на инфраструктурните проекти, считани за приоритетни за региона, включени в специален списък и доразвивани от Секретариата, както и одобрени на срещите на Постоянната група на високо равнище на 17 март и 29 юни 2010 г.

Освен това тя трябва да се запознае с доклада, приет от Регулаторния съвет на Енергийната общност на неговото заседание на 10 март 2010 г. относно сътрудничеството между регулаторните органи във връзка с трансгранични инвестиционни проекти, обхващащ регулаторните инструменти за насърчаване на нови инвестиции, оценката на съществуващите механизми и препоръки.

Меморандум за разбирателство по социалните въпроси

Комисията ще се запознае с постигнатия напредък в прилагането на Меморандума за разбирателство по социалните въпроси и по-специално със заключенията от 3-ия Социален форум, проведен на 10—11 юни в Скопие.

Съветът на министрите на Енергийната общност ще проведе среща на 24 септември 2010 г. в Скопие (бивша югославска република Македония). С оглед на участието на Европейския съюз във вземането на съответните решения e необходимо да бъде установена позиция на Европейския съюз съгласно член 218 от Договора и в съответствие с разпоредбите на Решение 2006/500/ЕО на Съвета от 29 май 2006 г. за сключване от страна на Европейската общност на Договора за създаване на Енергийна общност.

Предложението за решение на Съвета обхваща всички теми от дневния ред, по които се очаква решение от страна на Съвета на министрите, както е посочено по-долу. Другите теми от дневния ред също са посочени по-долу за информация.

2010/0202 (NLE)

Предложение за

РЕШЕНИЕ НА СЪВЕТА

за установяване на позицията на Европейския съюз пред Съвета на министрите на Енергийната общност (Скопие, 24 септември 2010 г.)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 218, параграф 9,

като взе предвид Решение 2006/500/EО на Съвета от 29 май 2006 г. за сключване от страна на Европейската общност на Договора за създаване на Енергийна общност[1], и по-специално членове 4 и 5 от него,

като взе предвид предложението на Комисията,

ПРИЕ НАСТОЯЩОТО РЕШЕНИЕ:

Член единствен

С оглед на срещата на Съвета на министрите на Енергийната общност, която ще се проведе в Скопие на 24 септември 2010 г., позицията на Европейския съюз относно въпросите, попадащи в обхвата на член 218, параграф 9 от Договора, е изложена в приложението към настоящото решение.

Съставено в Брюксел на […] година.

За Съвета

Guenther OETTINGER Член на Комисията

ПРИЛОЖЕНИЕ Позиция на Европейския съюз

- Европейският съюз одобрява освобождаването на директора на Секретариата на Енергийната общност от финансова отговорност за 2009 г.

- Европейският съюз одобрява решението на Съвета на министрите за изменение на приложение 4 към Договора за създаване на Енергийна общност („Принос към бюджета“) с оглед да се отрази присъединяването на Република Молдова.

- Европейският съюз одобрява удължаването с още една година на мандата на Работната група по възобновяеми енергийни източници.

- Европейският съюз одобрява препоръката на Съвета на министрите за насърчаване на използването на енергия от възобновяеми източници.

- Европейският съюз одобрява препоръката на Съвета на министрите относно въвеждането на изменения в „ достиженията на правото на Общността в областта на енергетиката “.

[1] OВ L 198, стр. 15.